На основу члана 13. Закона о јавним службама („Службени гласник Републике Србије“, број 42/91, 71/94, 79/05, 81/05, 83/05 и 83/14), члана 26. Закона о култури („Службени гласник РС“, број 72/09, 13/16, 30/16-испр. и 6/20) и члана 37. Статута Града Ниша („Службени лист Града Ниша", број 88/08, 143/16 и 18/19), Скупштина Града Ниша, на седници одржаној дана \_\_\_\_\_\_\_\_\_\_\_\_\_\_ године, донoси

**О Д Л У К У**

**О ИЗМЕНАМА И ДОПУНАМА ОДЛУКЕ О ОСНИВАЊУ**

**ПОЗOРИШТА ЛУТАКА НИШ**

Члан 1.

У Одлуци о оснивању Позоришта лутака Ниш („Службени лист Града Ниша", број 2/2011 – пречишћен текст и 115/2016), члан 6. мења се и гласи:

„Члан 6.

Градоначелник Града Ниша и Позориште лутака Ниш закључују годишњи уговор о финансирању делатности Установе.“.

Члан 2.

Члан 10. мења се и гласи:

„Члан 10.

Директор Установе се именује на основу претходно спроведеног јавног конкурса, на период од четири године и може бити поново именован.

Јавни конкурс из става 1. овог члана расписује и спроводи Управни одбор Установе.

Јавни конкурс из става 1. овог члана расписује се најкасније 60 дана пре истека мандата директора.

Јавни конкурс из става 1. овог члана објављује се на сајту Националне службе за запошљавање, на огласној табли или у просторијама Установе и у најмање једним дневним новинама које се дистрибуирају на целој територији Републике.

Кандидати за директора Установе морају имати високо образовање и најмање пет година радног искуства у култури. Остали услови за избор кандидата за директора Установе утврђују се статутом Установе.

Кандидат за директора дужан је да предложи програм рада и развоја Установе, као саставни део конкурсне документације.

Рок за подношење пријава на јавни конкурс не може бити краћи од осам ни дужи од петнаест дана од дана оглашавања јавног конкурса.

Управни одбор је дужан да поступа са пријавама на јавни конкурс у складу са законом којим се уређује управни поступак.

Управни одбор Установе обавља разговор са кандидатима који испуњавају услове из конкурса и у року од 30 дана од дана завршетка јавног конкурса доставља Скупштини Града образложени предлог листе кандидата (у даљем тексту: Листа). Листа садржи мишљење управног одбора о стручним и организационим способностима сваког кандидата и записник о обављеном разговору.

Скупштина Града именује директора Установе са Листе.

Јавни конкурс није успео ако управни одбор утврди да нема кандидата који испуњава услове да уђе у изборни поступак о чему је дужан да обавести Скупштину Града, односно уколико Скупштина Града не именује директора Установе са Листе.

Уколико управни одбор не распише јавни конкурс у року који је утврђен у ставу 3. овог члана, обавезан је да о разлозима због којих јавни конкурс није расписан обавести Скупштину Града.

Дужност директора Установе престаје на начин и под условима предвиђеним законом.“.

Члан 3.

У члану 11. после става 2. додаје се нови став 3. који гласи:

„Исто лице не може бити два пута именовано за вршиоца дужности директора из става 1. овог члана.“.

Досадашњи ставови 3. и 4. постају ставови 4. и 5.

Члан 4.

Ова Одлука ступа на снагу осмог дана од дана објављивања у „Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

\_\_\_\_\_\_\_\_\_\_\_\_\_\_\_\_\_\_\_

Бобан Џунић

***О б р а з л о ж е њ е***

Законoм о изменама и допунама Закона о култури („Службени гласник РС“, број 6/2020) се, између осталог, коригују поједина правила у процедури избора директора установе културе и усклађују са одредбама Закона о општем управном поступку. Измењени су и услови за кандидате за директора установе културе, за које је овим законом прописано да морају имати најмање пет година радног искуства у култури. Такође, овај закон прописује и да једно лице не може два пута бити именовано за вршиоца дужности директора.

За реализацију предложеног акта није потребно обезбеђивање и коришћење додатних финансијских средстава из буџета Града.

У циљу усаглашавања са законским одредбама, предлаже се измена и допуна Одлуке о оснивању Позоришта лутака Ниш.

СЕКРЕТАР

Александра Радосављевић

**ЧЛАНОВИ ОДЛУКЕ КОЈИ СЕ МЕЊАЈУ**

Члан 6.

Градоначелник Града Ниша и Позориште лутака Ниш закључују уговор о финансирању програма у трајању од једне године.

Члан 10.

Директор Установе се именује на основу претходно спроведеног јавног конкурса, на период од четири године и може бити поново именован.

Јавни конкурс из става 1. овог члана расписује и спроводи Управни одбор Установе.

Јавни конкурс из става 1. овог члана расписује се 60 дана пре истека мандата директора.

Јавни конкурс из става 1. овог члана објављује се на сајту Националне службе за запошљавање и у најмање једним дневним новинама које се дистрибуирају на целој територији Републике.

Кандидати за директора установе морају имати високо образовање и најмање пет година радног искуства у струци. Остали услови за избор кандидата за директора установе утврђују се статутом установе.

Кандидат за директора дужан је да предложи програм рада и развоја установе, као саставни део конкурсне документације.

Рок за подношење пријава на јавни конкурс не може бити краћи од осам ни дужи од петнаест дана од дана оглашавања јавног конкурса. Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази, управни одбор одбацује закључком против кога се може изјавити посебна жалба оснивачу у року од три дана од дана достављања закључка.

Жалба из става 7. овог члана не задржава извршење закључка.

Управни одбор установе обавља разговор са кандидатима који испуњавају услове из конкурса и у року од 30 дана од дана завршетка јавног конкурса доставља Скупштини Града образложени предлог листе кандидата (у даљем тексту: Листа). Листа садржи мишљење управног одбора о стручним и организационим способностима сваког кандидата и записник о обављеном разговору.

Скупштина Града именује директора установе са Листе.

Јавни конкурс није успео ако управни одбор утврди да нема кандидата који испуњава услове да уђе у изборни поступак о чему је дужан да обавести Скупштину Града, односно уколико Скупштина Града не именује директора установе са Листе.

Дужност директора Установе престаје на начин и под условима предвиђеним законом.

Члан 11.

Скупштина Града може именовати вршиоца дужности директора Установе, без претходно спроведеног јавног конкурса, у случају када директору престане дужност пре истека мандата, односно када јавни конкурс за директора није успео.

Вршилац дужности директора може обављати ту функцију најдуже једну годину.

Вршилац дужности директора мора да испуњава услове за избор кандидата за директора из члана 10. став 5. ове одлуке.

Вршилац дужности директора има сва права, обавезе и овлашћење директора.